DOI: 10.14457/tu.the.2017.188
title: ปัจจัยที่ส่งผลต่อความพึงพอใจในการเข้ารับบริการสถานที่ให้บริการพื้นที่ทำงาน Co-Working Space ในกรุงเทพมหานคร

description: ด้วยรูปแบบของการทำงานในปัจจุบันที่มีลักษณะการทำงานหลากหลายมากขึ้น จึงทำให้ผู้คนมีอิสระในการทำงานมากยิ่งขึ้น รวมไปถึงสถานที่ทำงานในปัจจุบันที่ไม่ได้เป็นอุปสรรคในการทำงานดังเช่นในอดีต และด้วยการแพร่หลายอย่างรวดเร็วของธุรกิจ Co-Working Space ทั้งในไทยและต่างประเทศ จึงทำให้รูปแบบของการทำงานไม่ได้ถูกจำกัดอยู่แค่ในบริษัทอีกต่อไป ผู้คนจึงมีทางเลือกด้านการทำงานในสถานที่ที่หลากหลายและตามความสะดวกมากยิ่งขึ้น ซึ่งกลุ่มคนวัยทำงานในปัจจุบันให้ความสำคัญกับประสิทธิภาพของการทำงานมากกว่าการใช้เวลาเดินทางเพื่อเข้าทำงานที่บริษัท และกว่าร้อยละ 60 ของคน Generation Y ต้องการลักษณะการทำงานที่มีความยืดหยุ่นด้านเวลาและสถานที่ รูปแบบของการทำงานมีแนวโน้มที่จะเป็นลักษณะการทำงานโดยการรวมกลุ่มคนทำงานที่มีความถนัดที่หลากหลายเพื่อจุดประสงค์ในการทำงานที่มีความสนใจร่วมกัน โดยไม่จำเป็นต้องทำร่วมกันในทุก ๆ งาน ดังนั้น สถานที่ทำงานที่เอื้ออำนวยความสะดวกต่อผู้ร่วมงานทุกคนจึงกลายเป็นปัจจัยสำคัญสำหรับรูปแบบการทำงานที่เปลี่ยนแปลงไปในปัจจุบัน และด้วยการแข่งขันที่มีจำนวนผู้เล่นในตลาดเพิ่มสูงขึ้นทั่วโลก ผู้ประกอบการรายใหม่และรายปัจจุบันจึงมีความจำเป็นอย่างยิ่งที่ต้องเรียนรู้ถึงความสนใจและความต้องการอย่างแท้จริงของผู้บริโภค เพื่อตอบสนองความต้องการอันนำไปสู่ความพึงพอใจ ซึ่งเป็นการสร้างข้อได้เปรียบทางการแข่งขันกับคู่แข่งรายอื่นในธุรกิจงานวิจัยฉบับนี้มีวัตถุประสงค์เพื่อศึกษาถึงปัจจัยที่ส่งผลต่อความพึงพอใจในการเข้ารับบริการสถานที่ให้บริการพื้นที่ทำงาน Co-Working Space ในกรุงเทพมหานคร โดยศึกษาปัจจัยส่วนประสมทางการตลาด (7Ps) อันได้แก่ ปัจจัยด้านผลิตภัณฑ์ (Product) ปัจจัยด้านราคา (Price) ปัจจัยด้านช่องทางการจัดจำหน่าย (Place) ปัจจัยด้านการส่งเสริมการตลาด (Promotion) ปัจจัยด้านบุคลากร (People) หรือพนักงาน (Employee) ปัจจัยด้านการสร้างและนำเสนอลักษณะทางกายภาพ (Physical) และปัจจัยด้านกระบวนการ (Process) และปัจจัยทางประชากรศาสตร์ ได้แก่ อายุ อาชีพ และรายได้ต่อเดือน เพื่อให้ผู้ประกอบการและบุคคลที่เกี่ยวข้องกับธุรกิจการให้บริการพื้นที่ทำงาน Co-Working Space ได้ทราบถึงปัจจัยที่ส่งผลต่อความพึงพอใจของผู้ใช้บริการ นำข้อมูลไปวิเคราะห์เพื่อปรับปรุง พัฒนาการให้บริการ หรือวางกลยุทธ์ทางธุรกิจให้สามารถตอบสนองความต้องการของผู้บริโภคได้อย่างมีประสิทธิภาพมากยิ่งขึ้น อันนำไปสู่ความพึงพอใจในการเข้ารับบริการของผู้บริโภค โดยการศึกษาในครั้งนี้ได้ทำการศึกษาจากกลุ่มประชากรที่เคยเข้ารับบริการจากสถานให้บริการพื้นที่ทำงาน Co-Working Space ในกรุงเทพมหานครมาก่อนด้วยวิธีการตอบแบบสอบถามออนไลน์ ซึ่งได้รับข้อมูลตอบกลับที่มีความสมบูรณ์จำนวนทั้งสิ้น 386 ชุดจากการวิเคราะห์ผลการวิจัยพบว่า ปัจจัยที่ส่งผลต่อความพึงพอใจในการเข้ารับบริการสถานที่ให้บริการพื้นที่ทำงาน Co-Working Space ในกรุงเทพมหานคร โดยลำดับตามอิทธิพลที่ส่งผลต่อความพึงพอใจจากมากไปน้อยได้แก่ ปัจจัยด้านการส่งเสริมภาพลักษณ์ และ ปัจจัยด้านระบบการจัดการบริเวณพื้นที่ให้บริการ เพียง 2 กลุ่มปัจจัยจากการจัดกลุ่มปัจจัยใหม่ทั้งสิ้น 11 กลุ่มปัจจัย ที่ส่งผลต่อความพึงพอใจของผู้เข้ารับบริการ ส่วนปัจจัยด้านพนักงานและกระบวนการให้บริการ ปัจจัยด้านการส่งเสริมการขาย ปัจจัยด้านราคา ปัจจัยด้านกายภาพและบรรยากาศ ปัจจัยด้านผลิตภัณฑ์ ปัจจัยด้านช่องทางและทำเลที่ตั้ง ปัจจัยด้านช่องทางการสื่อสาร ปัจจัยด้านการจัดสัดส่วนพื้นที่ และ ปัจจัยด้านอุณหภูมิภายใน ไม่ส่งผลต่อความพึงพอใจของผู้เข้ารับบริการส่วนของผลการวิจัยปัจจัยลักษณะทางประชากรศาสตร์พบว่า อาชีพและรายได้ต่อเดือนที่แตกต่างกันส่งผลต่อความพึงพอใจในการเข้ารับบริการจากสถานที่ให้บริการพื้นที่ทำงาน Co-Working Space ที่แตกต่างกัน โดยผู้ที่ประกอบธุรกิจส่วนตัวส่วนตัวมีความพึงพอใจในการเข้ารับบริการน้อยกว่ากลุ่มตัวอย่างที่ประกอบอาชีพพนักงานรัฐวิสาหกิจหรือรับราชการ และพนักงานเอกชน และผู้ที่มีระดับรายได้ระหว่าง 45,001 – 60,000 บาท มีความพึงพอใจในการเข้ารับบริการ น้อยกว่าผู้ที่มีรายได้ต่อเดือนระหว่าง 15,000 – 30,000 บาท ผู้ที่มีรายได้ต่อเดือนระหว่าง 30,001 – 45,000 บาทและผู้ที่มีรายได้มากกว่า 60,000 บาทขึ้นไป ส่วนผู้ใช้บริการที่มีช่วงอายุที่แตกต่างกันมีระดับความพึงพอใจในการเข้ารับบริการจากสถานที่ให้บริการพื้นที่ทำงาน Co-Working Space ที่ไม่แตกต่างกัน